Caledon-vroue knap siekeboeg op | Netwerk24
Caledon-vroue knap siekeboeg op
Deur Fana De Wet 18 Desember 2018 06:00
Caledon-dameskring is agter Hilda Bosch, Nelita Langenhoven, Helena Eillert, Amanda Badenhorst, Cristoff de Winnaar (Overberg- donateur), Reza Krige (donateur), Marlise du Toit en Marna du Toit. Voor is Rika du Buisson (Heidehof-matrone), Doreza Kersandt (donateur), Elsabe van Niekerk (donateur) en Fana de Wet. Foto: Kay-Anne van Wyk
Lede van Caledon-dameskring het onder leiding van Marna du Toit die Heidehof-siekeboeg oorgedoen.
Dit was 'n projek om 'n verskil in die omgewing te maak. Die lede het elkeen skenkers genader vir geldelike hulp en in 'n ommesientjie is die verlangde bedrag ingesamel en kon hulle aan die werk spring.
Op pad na die siekeboeg is 'n bankie met 'n pragtige kussings gestoffeer van materiaal met fynbos-motiewe daarop. Net 'n paar tree verder loop jy jou vas in 'n oudtydse vensterraam met foto's van proteas asook 'n spieël. Die stoele is nuut oorgetrek en van die kussings het ook 'n motief van fynbos daarop. Die mure is liggrys geverf en 'n nuwe blinding is opgesit. Die houtstrook wat reg rondom die vertrek aangebring is, sal keer dat die stoele nie lelike merke teen die muur maak nie. Alle stoffeer- en houtwerk is deur Plein Vintage gedoen.
Jané Swart het pragtige proteas teen die mure geskilder. Twee asemrowende mooi foto's, geneem deur Liesel Kershoff, hang teen die muur vir inwoners om daarna te kyk en hulle dan te verbeel hulle is in die natuur. 'n Nuwe muurhorlosie asook 'n mooi spieël is aangebring.
Caledon-dameskring wil graag al hul donateurs hartlik bedank vir hul ondersteuning. "Daarsonder sou ons nie die inwoners en personeel se dae só kon ophelder om in te leef en te werk nie." . Ongelukkig kon 'n groot groep donateurs nie verlede Dinsdag teenwoor­dig wees by die dankie-sê-tee wat gereël is deur Rika du Buisson en die bestuur van Heidehof nie.